Viimane idee viib loogilisele mõttele, et senised katsed, kus on näidatud teadvuse ja gammasagedusliku  sünkronisatsiooni omavahelisi seoseid, võivad olla eksitavad. Kui katses näidatakse, et katsekordadel, kus objekti teadvustati, on rohkem gammasageduslikku sünkroonsust ajupiirkondade vahel, kui tingimuses, kus objekti ei teadvustatud, siis ei pea see ju tähendama, et gammasageduslik sünkroonsus on teadvusele vastav ajuprotsess: ehk on teadvustamise korral lihtsalt ka rohkem sõlmimisprotsesse ja seetõttu rohkem sünkroonsust? Seega oleks võimalik, et need katsetulemused ei kajasta mitte teadvuse neuronaalseid korrelaate, vaid sõlmimisprotsessile vastavaid ajumehhanisme.